b'\n_START_ARTICLE_\nL\xc3\xadmit de Hayflick\n_START_PARAGRAPH_\nEl l\xc3\xadmit de Hayflick \xc3\xa9s el nombre de vegades que una c\xc3\xa8l\xc2\xb7lula es pot dividir abans d\'aturar-se a causa del fet que el tel\xc3\xb2mer assoleix una llargada cr\xc3\xadtica._NEWLINE_Fou descobert per Leonard Hayflick el 1965, de la Universitat de Calif\xc3\xb2rnia, San Francisco (UCSF), quan demostr\xc3\xa0 que c\xc3\xa8l\xc2\xb7lules humanes normals en un cultiu cel\xc2\xb7lular es divideixen unes 52 vegades en una atmosfera d\'un 20% d\'oxigen (aire pr\xc3\xa0cticament normal) o 70 vegades en una atmosfera d\'un 3% d\'oxigen (que equival a les condicions internes dels humans). Aleshores entren en una fase d\'envelliment (refutant l\'afirmaci\xc3\xb3 d\'Alexis Carrel que les c\xc3\xa8l\xc2\xb7lules normals s\xc3\xb3n immortals). Cada mitosi escur\xc3\xa7a l\'ap\xc3\xa8ndix telom\xc3\xa8ric de l\'ADN de la c\xc3\xa8l\xc2\xb7lula, fent avan\xc3\xa7ar un "compte enrere" per cada c\xc3\xb2pia posterior de la c\xc3\xa8l\xc2\xb7lula. Les c\xc3\xa8l\xc2\xb7lules d\'alguns organismes eviten el l\xc3\xadmit de Hayflick gr\xc3\xa0cies a l\'allargament telom\xc3\xa8ric; en s\xc3\xb3n exemples algunes aus marines longeves, les c\xc3\xa8l\xc2\xb7lules de les quals s\xc3\xb3n t\xc3\xa8cnicament immortals._NEWLINE_Es creu que aquest mecanisme evolucion\xc3\xa0 principalment per a protegir el cos evitant la creaci\xc3\xb3 de c\xc3\xa8l\xc2\xb7lules potencialment canceroses. A causa de la manera fragmentada en qu\xc3\xa8 es replica ADN, una c\xc3\xa8l\xc2\xb7lula amb un tel\xc3\xb2mer molt curt pot provocar una estabilitat gen\xc3\xb2mica quan les prote\xc3\xafnes que haurien d\'estar al tel\xc3\xb2mer no seran capaces d\'unir-s\'hi i seran marcades com a trencament de la doble cadena d\'ADN, possiblement causant un c\xc3\xa0ncer._NEWLINE_Moltes c\xc3\xa8l\xc2\xb7lules mare no estan afectades pel l\xc3\xadmit de Hayflick, car no estan diferenciades. Existeixen en tots els teixits i poden continuar reproduint-se durant tota la vida de l\'organisme. Per a evitar la barrera, les c\xc3\xa8l\xc2\xb7lules que necessiten continuar dividint-se expressen l\'enzim telomerasa o utilitzen el mecanisme d\'allargament alternatiu dels tel\xc3\xb2mers. Aquests tamb\xc3\xa9 s\xc3\xb3n els m\xc3\xa8todes que utilitzen les c\xc3\xa8l\xc2\xb7lules canceroses per a dividir-se sense inhibici\xc3\xb3._NEWLINE_El l\xc3\xadmit de Hayflick normal de les c\xc3\xa8l\xc2\xb7lules d\'organismes no humans varia, i n\'afecta la longevitat._NEWLINE_La carnosina pot augmentar el l\xc3\xadmit de Hayflick en fibroblasts humans. Sembla que tamb\xc3\xa9 redueix el ritme d\'escur\xc3\xa7ament dels tel\xc3\xb2mers.'